Pernille Rosenkrantz-Theil (EL), 2002-03-15:
Vi har konstateret i dagens debat, at det ikke er et økonomisk spørgsmål, at det ikke er på grund af pengene, at man nedlægger Videnscenter for Ligestilling, for de penge bliver overført til ministeriet, hvor en del af de her opgaver så skal varetages.
Hvad er så årsagen til, at Videnscenter for Ligestilling skal nedlægges? Jeg ligger lidt og vipper mellem to forskellige årsager, og det er også dem, vi er blevet præsenteret for i dag: Enten er det, fordi vi har en ligestillingsfjendsk regering, det kunne man jo forfalde til at tro, eller også er det, fordi vi har en regering, som er hundeangst for kritik.
Det kunne man også forfalde til at mene.
Det er de to kerneområder, der har kendetegnet ligestillingsdebatten siden valget og i øvrigt hele debatten om magtcentraliseringen i det her samfund efter valget.
Det ene er nedlæggelse af Videnscenter for Ligestilling, det andet er en ændring af ligelønsloven, som betyder, at firmaer alligevel ikke skal føre statistik over lønforskelle mellem kvinder og mænd i virksomheden.
Det er de to forslag, der er på bordet.
Altså det kan vel så ikke undre nogen, at man måske efterspørger en eller anden vision for ligestillingsområdet.
Hvad er det, Venstre og De Konservative gerne vil på ligestillingsområdet
andet end selvfølgelig at slagte alle de initiativer, der er lavet på ligestillingsområdet?
I Enhedslisten mener vi, at Videnscenter for Ligestilling skal bevares.
Centeret leverer viden om de fortsatte ligestillingsproblemer, vi har i Danmark, og om de nye, der dukker op, og selv om vi i Danmark er nået langt med ligestillingen i forhold til mange andre lande, så halter det fortsat bagefter på mange områder.
Jeg skal nævne nogle enkelte, og så kan folk jo selv vurdere, om de mener, det er specielt relevant.
Det er børnepasning, det er tvangsægteskaber, det er prostitution, det er uligeløn, det er manglende repræsentation af kvinder i besluttende organer på alle leder af det her samfund, det er vold i hjemmet - og der mener jeg selvfølgelig ikke, at kvinder skal begynde at slå lige så meget som mænd, det er ikke det, der sådan er intentionen, snarere tværtimod - det er seksuelle overgreb, der primært går ud over kvinder, det er sexchikane på arbejdspladser, der primært går ud over kvinder, det er porno i det offentlige rum, det er porno på internettet. Man kan jo selv vurdere, om man mener, at det er biting
i den danske debat, eller om man synes, at der skal være nogle visioner på det her område
Jeg synes i hvert fald stadig væk, der er masser at tage fat på.
Det kan godt være, vi er nået langt, men jeg mener, at de her områder er væsentlige.
Det synes jeg faktisk er en nyskabelse i Danmark, og den er jeg ked af, at vi nu ikke længere skal have gavn af.
Man har lavet pjecer om sammenhæng mellem familieliv og arbejdsliv.
Det er et tema, der berører dagligdagen i en lang række børnefamilier.
Jeg vil mene, at et af de største problemer for kvinder i dag er at få arbejdsliv og familieliv til at hænge sammen.
Det samme gør sig selvfølgelig gældende for mænd, men desværre er det sådan, at det i højeste grad er kvinder, der stadig væk står for det i hjemmet, hvilket vel også er et problem, vi skal have noget mere viden om.
Videnscenterets rolle har været, som man formulerede det, da man lavede loven, at fremme, kvalificere og skabe debat om ligestilling mellem kvinder og mænd samt at understøtte bestræbelserne for at indarbejde ligestilling i al politik, planlægning og forvaltning.
Det var det eneste punkt, de kritiserede.
De Konservative havde ingen betænkeligheder; i hvert fald gjorde de ikke salen bekendt med dem i forbindelse med vedtagelsen af loven.
De Konservative bakkede op om oprettelsen af et videnscenter.
Det, der er interessant, er, hvorfor de så vil nedlægge det nu.
Hvorfor skærer de ikke bare den debatskabende del af Videnscenteret væk, beholder resten, og så har vi fortsat et godt, sagligt vidensniveau at debattere ligestilling ud fra?
Det kan jo selvfølgelig stadig væk være, fordi Venstre og De Konservative ikke bryder sig om ligestilling, det ved
man aldrig, men årsagen kan jo også være, at Videnscenteret havde en funktion, at Videnscenteret er et uafhængigt organ.
Det kunne Venstre og De Konservative godt lide, da man havde en SR-regering, fordi det kunne jo være, at SR-regeringen blev udsat for kritik fra det her uafhængige organ, men man kan ikke lide det nu, hvor det her uafhængige organ måske kommer med kritik af ens egen regering.
Det er altså magtcentralisering, og det synes jeg ikke klæder hverken Venstre eller De Konservative særlig godt.
Men mest af alt synes jeg, at det her er et problem for debatten.
Jeg er bange for, at det forslag, vi behandler nu, det forslag, vi skal behandle senere, det forslag, man er kommet med til barselorlov, det, at man ændrer på den særlige pensionsordning, går ud over kvinderne.
Det synes jeg er et stort problem, og det er jeg bange for kun bliver værre med denne her regering.
Et meget klart svar til det spørgsmål, ministeren stillede: Ja, Enhedslisten synes, at 5 mio. kr. ud af et samlet budget på 400 mia. kr. også over en længere årrække er meget få penge, specielt når man sætter det op imod det meget vigtige arbejde, som Videnscenteret udfører.
Vi har nu fået konstateret, at det er en politisk prioritering, der gør, at man fjerner Videnscenteret og lægger arbejdet over i staten eller over i ministeriet, og jeg vil gerne give ministeren anledning til at komme med en begrundelse for denne politiske prioritering. Jeg synes ikke helt, det er nok at konstatere, at det er det.
Det er væsentligt, at vi også får en begrundelse, så vi har noget at debattere ud fra.